სკუდერია ტორო როსო

სკუდერია ტორო როსო ან უბრალოდ ტორო როსო (იტალ. Scuderia Toro Rosso) ― ყოფილი ფორმულა ერთის გუნდი იტალიიდან, რომლებსაც ფლობდა ავსტრიული კომპანია Red Bull. ასპარეზობდა 2006-2019 წლებში და ფუნქციონირებდა, როგორც „რედ ბულის“ უმცროსი გუნდი, რომლის მიზანი ახალგაზრდა პილოტების უფროს გუნდში გადასვლისთვის მომზადება იყო. 2020 წელს გუნდმა სახელი შეიცვალა „სკუდერია ალფა ტაურიზე“, რათა ხელი შეეწყო იმავე სახელის მქონე ტანსაცმლის ბრენდის პოპულარიზაციისთვის.
„ტორო როსო“ შეიქმნა მას შემდეგ, რაც 2005 წლის ბოლოს „მინარდის“ მფლობელმა პოლ სტოდარტმა თავისი გუნდი დიტრიხ მატეშიცს მიჰყიდა.
2006 წლის სეზონის დაწყებამდე მატეშიცმა ფორმულა ერთის ყოფილ პილოტ გერჰარდ ბერგერთან დადო გარიგება, რის შედეგადაც გუნდის აქციები ორ ნაწილად დაყვეს. 2008 წლის ნოემბრის ბოლოს Red Bull-მა ბერგერის კუთვნილი აქციების ნაწილი გამოისყიდა.
2007-2013 წლებში გუნდი Ferrari-ს V8 ძრავებს იყენებდა, მიუხედავად იმისა, რომ უფროსი გუნდი 2007 წელს Renault-ზე გადავიდა. 2014 წელს „ტორო როსოც“ Renault-ზე გადავიდა, თუმცა მალევე დაუბრუნდა Ferrari-ს. 2017-ს გუნდი ისევ Renault-ზე გადავიდა (თუმცა მოიხსენიებოდა, როგორც Toro Rosso), 2018-ში კი, Honda-ს ძრავებზე. გუნდის ხელმძღვანელი იყო ფრანც ტოსტი, რომელიც მანამდე BMW-ს ავტოსპორტის დანაყოფში მუშაობდა.
ვიტანტონიო ლიუციმ გუნდისთვის პირველი ქულა დააგროვა 2006 წლის აშშ-ს გრან-პრიზე. გუნდის პირველი პოდიუმი, ასევე ერთადერთი პოულის პოზიცია და გამარჯვება მოიპოვა სებასტიან ფეტელმა 2008 წლის იტალიის გრან-პრიზე. 2015 წლის ავსტრალიის გრან-პრიზე ნიდერლანდელი მაქს ვერსტაპენი ფორმულა ერთის ისტორიაში ყველაზე ახალგაზრდა პილოტი გახდა: მაშინ ის 17 წლის და 166 დღის იყო.
დაარსება
„მინარდი“ ფორმულა ერთში 1985-დან 2005-მდე ასპარეზობდა. მიუხედავად გულშემატკივრების მხრიდან დიდი მხარდაჭერისა, ის ერთ-ერთი ყველაზე ნაკლებად კონკურენტუნარიანი გუნდი იყო, მისთვის უმაღლესი პოზიცია მე-4 ადგილი იყო, რომელსაც გუნდის პილოტებმა 3 რბოლაში მიაღწიეს.
„მინარდის“ მფლობელმა პოლ სტოდარტმა განაცხადა, რომ მას გუნდის ყიდვის 41 შემოთავაზება მიუღია, თუმცა ის იმას მიყიდა, ვინც გუნდისთვის მასზე მეტის გაკეთებას შეძლებდა და ვინც გუნდის ბაზას იტალიაში დატოვებდა. შედეგად გუნდი Red Bull GmbH-მა იყიდა.
Red Bull-მა გუნდის იმდროინდელი სახელის გამოყენებისგან უარი თქვა, თუმცა ახალ სახელში იტალიური ენა შენარჩუნდა. Red Bull-მა გუნდს სახელი ყიდვისთანავე შეუცვალა. თავდაპირველად, ახალ გუნდს „სკვადრა ტორო როსო“ ერქვა, თუმცა ის მალევე შეიცვალა „სკუდერია ტორო როსოზე“.
ყოფილი „მინარდის“ გულშემატკივრები უკმაყოფილონი იყვნენ ამ ცვლილებით. მათგან 15 000-მა ძველი სახელწოდების დაბრუნების პეტიციას მოაწერა ხელი, თუმცა მცდელობა წარუმატებელი აღმოჩნდა.
ისტორია
Cosworth-ის ძრავები (2006)
2006
2006 წლის სეზონში „ტორო როსოს“ STR1-ს ვიტანტონიო ლიუცი და სკოტ სპიდი მართავდნენ. ნილ იანი გუნდის მესამე პილოტი იყო.
2006 წლის შასი წინა წლის „რედ ბულის“ RB1-ის მოდიფიცირებული ვერსია იყო. ზოგიერთი გუნდის აზრით, ეს ფორმულა ერთის რეგლამენტის დარღვევა იყო, რომლის მიხედვიდაც გუნდებს სარბოლო მანქანები თვითონ უნდა შეექმნათ.
გუნდი ახალი Cosworth CA2006 2.4 ლ-იანი V8 ძრავის ნაცვლად 2005 წლის სეზონისთვის შექმნილ Cosworth TJ2005 3.0 ლ-იან V10 ძრავს იყენებდა, მიუხედავად იმისა, რომ 2006 წლის სეზონში ყველა გუნდს V8 ძრავი უნდა ეხმარა. თუმცა, ახალშექმნილი კოლექტივებისთვის, როგორებიც იყვნენ „ტორო როსო“, „მიდლენდი“ და „სუპერ აგური“, V8 ზედმეტად ძვირი აღმოჩნდა, ამიტომაც FIA-მ მათ ნება დართო, გამოეყენებინათ V10 ძრავები. „მიდლენდმა“ და „სუპერ აგურიმ“ ეს გადაწყვეტილება გააპროტესტა, რადგანაც V10-ის გამოყენების უფლება „ტორო როსოსაც“ მისცეს. ისინი აცხადებდნენ, რომ FIA-მ ეს გარიგება „მინარდისთან“ მისი Red Bull-ის მიერ ყიდვამდე დადო, შესაბამისად „ტორო როსოს“, რომელიც წინამობედისგან განსხვავებით, ფინანსურად მეტ-ნაკლებად სტაბილურ მდგომარეობაში იმყოფებოდა, ამ უფლებით სარგებლობა არ უნდა შეძლებოდა.
სადებიუტო სეზონში „ტორო როსო“ Michelin-ის საბურავებს იყენებდა. მანამდე ეს საბურავები „მინარდიმ“ უკანასკნელად 2002 წლის სეზონში მოიხმარა.
რესურსები ინტერნეტში
სქოლიო
ფორმულა ერთის კონსტრუქტორები